Kunâgâspingviin

Kunâgâspingviin ("Aptenodytes patagonicus") lii pingviinšlaajâ. Eŋgâlâskielân kunâgâspingviin lii "king penguin", já suomâkielân tot lii "kuningaspingviini". Kunâgâspingviinist láá kyehti vyelišlaajâ: "A. p. patagonicus" já "A. p. halli".
Olgohäämi já stuárudâh.
Kunâgâspingviin lii nubben stuárráámus pingviinšlaajâ kiäisárpingviin maŋa. Kunâgâspingviineh láá 70–100 cm kuheh, já toh teddih 9,3–18 kg. Oráseh láá váhá stuárráábeh ko niŋálâsah. Kunâgâspingviinij nierah láá oranseh, já selgi lii räänis. Kunâgârspingviinij njune lii kuhheeb já njuolgâdub ko kiäisápingviinijn. Kunâgâspingviinijn láá meiddei stuárráábeh suájáh já jolgâdub roppâ.
Lavdâm.
Kunâgâspingviineh tiättojeh Antarktis taavaapiäláin suolluin, Atlant já India väldimeerâin já Kuálhismeerâst. Kunâgâspingviineh iälusteh eereeb iärásij Falklandsuolluin, Kerguelensuolluin, Prinssâ Edward suolluin, Crozetsuolluin já Maadâ-Georgia suáluikuávlust. Ton lasseen kunâgâspingviineh láá oinum Maadâ-Afrikist, Australiast já Uđđâ-Seelandist. 
Ive 1936 Nature Protection Society luoštij kunâgâspingviinijd Finnmark läänist leijee Gjesvær-nommâsii siijdân já Lofootijn leijee Røst kieldân. 1940-lovvoost pingviineh uáinojii maŋgii, mutâ ive 1949 maŋa toh iä lah innig virgálávt oinum.
Raavâd.
Kunâgâspingviineh poreh kalmarijd, krillirapuelleid já maaŋgâlágánijd uccâ kyelišlaajâid. Tehálumoseh kyeleh láá čuovâkyeleh ("Myctophidae"). Kyeleh láá 80 % kunâgâspingviinij ravâdist, syeinimáánust já porgemáánust vist tuše suullân 30 %. 
Vuoijâm já puohčâm.
Kunâgâspingviineh láá uáli jo pyereh vyeijeeh. Jieŋâlumos mittedum puohčâm lâi 343 meetterid, já kuhemus puohčâm piištij 9 minuttid já 12 sekuntid. Motomij käldei mield kunâgâspingviineh pyehtih puohčâđ kuittâg joba 500 m jieŋŋâlvuotân. Táválávt kunâgâspingviineh vyejih 100–300 m jieŋŋâlvuođâst já ájáneh čääsist suullân 5 miinut. Iho toh iä puovčâ paijeel 30 m jieŋŋâlvuotân. 
Stuárráámus uási kunâgâspingviinij puohčâmijn (oovtâ tutkâmuš mield 88 %) láá tagareh, ete kunâgâspingviineh pyehčih tiätu jieŋŋâlvuotân já orodeh tobbeen pivdemin ovdil ko toh vyejih maasâd čäsuáiván. Tagareh puohčâmeh láá kočodum ”U-hámásâžžân”. Loopah 12 % puohčâmijn láá nk. ”V-hámásiih”, ađai kunâgâspingviineh vyejih jotelávt tiätu jieŋŋâlvuotân, já talle toh vyejih maasâd pajaskulij. 
Kunâgâspingviineh vyejih koskâmiärálávt 6,5–10 km/h. Ucceeb jieŋŋâlvuođâst (vuálá 60 m) vuoijâmliähtu lii suullân 2 km/h, já jieŋâlubboin puohčâmijn tot lii suullân 5 km/h.
Lasanem.
Kunâgâspingviineh šaddeh suhâjuátkimahan kuulmâihásâžžân, mutâ stuárráámus uási parâttâlleh eskin 5–6-ihásâžžân. Kunâgâspingviinijn lii tuše ohtâ parâttâllâmkyeimi jyehi ive, mutâ tuše 30 % kunâgâspingviinijn pisoh siämmáin kuoimijn ivveest nuubán. Kunâgâspingviineh irâtteh parâttâllâđ jyehi ive, mutâ tot luhostuvá táválávt tuše jyehi nube ive, já Maadâ-Georgia suáluikuávlust jyehi kuálmád ive. 
Lasanempaje álgá nähkimolsom ääigi, mii lii čohčâmáánust skammâmáánu räi. Parâttâllâm tábáhtuvá ton ääigi. Tast maŋa kunâgâspingviineh mäccih meerân já orodeh tobbeen kulmâ oho, jeđe toh puátih maasâd riidon. Niŋálâsah mannejeh oovtâ mane skammâmáánu já cuáŋuimáánu koskâsii ääigi, mutâ motomij käldei mield monnim tábáhtuvá jo-uv skammâmáánust teikkâ juovlâmáánust. Maneh teddih suullân 300 g. 
Kunâgâspingviineh iä räähti piervâlijd, peic toh läälih mane ain vuáruluvâi suullân 1–2,5 oho, iäge toh puurâ ton ääigi ollágin. Läällim pištá 50–60 peivid, talle mane čalga. Uđâgâš ij vala áppád porgâđ ennuv, já tot taarbâš vaanhimijdis. Niŋálâš já ores piemmih uđâgáá vuáruluvâi suullân 40 peivid vyeksimáin raavvâd ton čuddui. Tast maŋa uđâgâš siärvá fáárun uđâgâšjuávkun, mast tot uáppá cevziđ, já ton tolgeh šaddeh. Kunâgâspingviineh piemmih uđâgáá tassaažân ko tot lii ollásávt jiečânâs. Luándust kunâgâspingviineh pyehtih eelliđ 25-ihásâžžân.
Uhkeh.
Kunâgâspingviineh iä lah uhkevuálásiih, já maailmist láá suullân 2,2 miljovn lasanempaarrâd. Kunâgâspingviinij puátteevuotâ lii kuittâg šoŋŋâdâhnubástus tiet viehâ epivises, siämmáánáál ko eres-uv pinvgiinšlaajâi. Vyerdimist lii, ete vuálá 80 ive siste 70 % kunâgâspingviinijn láá lappum.
Kunâgâspingviineh joteh suullân 300–500 km talle ko toh oceh raavvâd. Merâčääsi lieggânem tiet puátteevuođâst kunâgâspingviineh sättih karttâđ vuoijâđ vala 200 km olgoláá, vâi toh finniiččii raavvâd. Šoŋŋâdâhnubástus lasseen meiddei čuovâkuolij pivdem áštá kunâgâspingviinijd.
Äskileh, stuorrâstormâsodâsteijeeh já fiskistuppânjuneh láá varâliih uđâgáid já suáládeh pingviinij moonijd. Rävis kunâgâspingviinijd poreh miekkiválláh já leopardnuárjuh.